Иван Вазов
Дъб

chitanka.info

Пей, пей! — писа един, —

дор слуша просто племе,

оставай верен син

на своя час и време.

Ще дойдат други дни

и ти ще си забравен,

със твоите песнй

кой знае де оставен.

Че възроден народ

в праха не ще се рови:

за новия живот

певци ще трябват нови.

О, прав си, брате, знам:

менят се времената,

но само туй не знам:

менят ли се сърцата!

За слава, за любов

не ще ли все жадуват,

при всяк за правда зов

не ще ли се вълнуват!

И туй, що дълго тях

услаждало и гряло,

ще бъде ли веч прах,

ще бъде ли умряло?

Аз вчера дъб видях,

на друг век чедо мощно,

клонака му съзрях бухнал,

разстлан разкошно.

Той веч е преживял

отдавна свойто време

и чужденец остал

и сам в полето дреме.

Но пак е нам драг, мил —

нехае времената:

той корени забил

дълбоко във земята.

1916 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.